Z á p i s n i c a
z 5. riadneho zasadnutia OZ v Haliči konaného dňa  11.9.2015

Prítomní:		podľa prezenčnej listiny

Ospravedlnení	:  JUDr. Daniel Přibyl
		   Ing. Ján Neupauer, PhD.

Program:		1. Kontrola plnenia uznesení
			2. Podnety občanov
3. Prerokovanie postupu pri zabratí verejných priestranstiev majiteľmi priľahlých nehnuteľností
			4. Správa o výsledku následnej finančnej kontroly TJ Slovan Halič
			5. Informácie z komisií OZ
			6. Interpelácia poslancov
			7. Informácie starostu obce o činnosti
			8. Rôzne

Za overovateľov  zápisnice boli určení  : Mgr. Igor Kokavec, Mgr. Jozef Pročko  

Starosta obce vyzval poslancov na schválenie programu rokovania OZ.

Hlasovanie: 7 za 

1. Kontrola plnenia uznesení
Obecné zastupiteľstvo žiadalo starostu obce o úpravu právneho vzťahu Zmluvy o prerokovaní infraštruktúrneho majetku verejného vodovodu obce Halič. Zmluva o prevádzkovaní vodovodu bola prejednaná, po právnej stránke je v poriadku a dňa 28.8.2015 bola podpísaná. Pani Kozáková sa doteraz neozvala.
Pán Pročko ako predseda stavebnej komisie nechal pani Kozákovej odkaz, ale ani jemu sa neozvala.
Ďalej mal pán starosta vyzvať majiteľov priľahlých nehnuteľností do 31.7.2015, táto úloha sa bude prejednávať v bode číslo 3.
Ďalšou úlohou bolo vyzvať majiteľov priľahlých obecných pozemkov, aby písomne prejavili záujem o kúpu. Jedná sa o pána Ráca, ktorý chcel do prenájmu pozemky za svojou záhradou. Boli vyrozumení susedia Patrik Klochan, Ľudovít Kerner, Ondrej Budáč, Slávka Olšiaková. Do termínu, ktorý bol daný, neprejavili záujem o kúpu ani nekontaktovali obecný úrad. Pán Rác bol informovaný, ešte si rozmyslí, či chce pozemky do prenájmu alebo odkúpiť.

2. Podnety občanov
Pán Hikker predložil dva návrhy epitafov v hodnote 100€. Ďalej pán Hikker pozval v novembri do Haliče na besedu pána Kvietika bez finančných nákladov obce, jedinou požiadavkou bol odvoz, ponúkol sa Mgr. Pročko.
Pani Jašková s manželom v roku 2010 podala návrh o zrušenie oplotenia, ktoré urobil Karol Jaško. Oplotenie vo výške 3,20m zatieňuje kuchynské okno. Karol Jaško vysadil tri smreky, ktoré taktiež tienia okno, opadáva omietka, vlhne drevo v pivnici. Súhlas s drobnou stavbou – plotom bol vydaný dodatočne.
Pán starosta poprosil pani Jaškovú, aby dala žiadosť ešte raz.
Pán Jaško ďalej žiadal, aby sa spravil pri Csikányovi prechod pre chodcov.
Pán starosta navrhol, aby aj toto zahrnuli do žiadosti.
Ďalej pán Jaško požadoval, aby pán starosta dostriehol, kto má kuka nádobu a kto si platí za smeti.
Mgr. Pročko sa vyjadril, že pokiaľ nebude kamera, aby človeka, ktorý nelegálne skládky vytvára, nedokáže sa nikomu nič.
Pani Jašková predniesla požiadavku, aby sa na ich koniec umiestnil veľkoobjemový kontajner.
Pán starosta vysvetlil, že kontajnery zrušil z dôvodu, že neprispôsobivý občania tam nosili smeti a potom sa to muselo triediť. Biologický odpad sa má odvážať na kompostovisko.
Pán Ďurica sa spýtal, či by obec nemala zabezpečovať zber odpadu do veľkoobjemových kontajnerov.
Pán starosta uviedol, že je veľkoobjemový kontajner v starej škôlke, len aj tu je nutná kontrola, lebo ľudia pri prestavbe domu vyhodia do kontajnera celé bytové jadro, preto sa musí škôlka zamykať. 
Pani Jašková sa vyjadrila, že nepočujú rozhlas.
Mgr. Priadka informoval, že firma Kabel Telekom bude rekonštruovať obecný rozhlas. Pokiaľ je však amplión nedostatočný, je to záležitosť obce, firma bude meniť len káble.
Mgr. Pročko navrhol, aby sa zistili problémové miesta tak, že sa občania vyzvú v rozhlase, aby nahlásili, kde rozhlas nepočuť.
Mgr. Udvardy namietol, aby sa nesľubovalo občanom, že sa ide robiť rekonštrukcia rozhlasu, že je to len nazvané rekonštrukcia miestneho rozhlasu, ale bez toho, aby tam obec vložila 20 000€, tak rozhlas nebude zrekonštruovaný. 
Mgr. Priadka sa vyjadril, že zatiaľ sa majú len zistiť problémové miesta.
Mgr. Pročko navrhol, aby sa problémové miesta vyriešili dvomi-tromi reproduktormi, ktoré nestoja 20 000€.
Pán starosta namietol, že ústredňa nestíha toľko reproduktorov, koľko momentálne je.
Mgr. Udvardy informoval, že máme ústredňu na 60 reproduktorov a je ich asi 80.
Pán starosta prisľúbil, že sa vyhlási relácia v rozhlase a spraví sa prieskum.
Pani Pružincová navrhla, aby sa beseda s pánom Kvietikom spojila s besedou s pánom Balkom, ktorý píše o Lučenci.
Pán starosta navrhol, aby to prešlo kultúrnou komisiou.
Mgr. Pročko ako občan poďakoval pani Pužincovej a pánovi Ďuricovi za prezentáciu obce vytvorením slnečných hodín.
Pani Pružincová navrhla, aby sa pre obec zrealizovalo niečo ako „Haličský monument“ a zároveň by chcela požiadať o sponzorstvo na materiál.
Mgr. Pročko ozrejmil, že prvotný nápad bol, aby sa každý rok v Haliči vytvoril nejaký monument, niečo, čo si ľudia môžu pozrieť. Ďalej navrhol pani Pružincovú za členku kultúrnej komisie.
OZ súhlasí s prijatím pani Pružincovej za členku kultúrnej komisie.

									Hlasovanie: 7 za

3. Prerokovanie postupu pri zabratí verejných priestranstiev majiteľmi priľahlých nehnuteľností – táto úloha nebola splnená do 31.7.2015, podklady o majiteľoch, ktorí majú na obecných pozemkoch materiál, drevo a podobne od niektorých poslancov pán starosta dostal až v mesiaci august a od niektorých vôbec. Pán starosta navrhol, že keďže ide vykurovacia sezóna, pokiaľ bude drevo pekne naukladané, mohlo by sa upustiť od predchádzajúceho rozhodnutia. Stavebný materiál sa bude riešiť.
Mgr. Priadka s takýmto riešením súhlasí, lebo občania, ktorí majú na obecnom pozemku uložené drevo sa o pozemok starajú. Pokiaľ by si museli drevo upratať, o pozemok by sa musela starať obec, čím by sa zvýšili rozpočtové náklady.
Mgr. Pročko sa vyjadril, že sú občania, ktorí majú veľký pozemok a drevo majú na obecnom pozemku. Niektorí občania nemajú kde uskladňovať drevo na vlastnom pozemku. Treba to posudzovať individuálne.
Pán starosta navrhol, aby sa spravila komisia zo 4 poslancov, aby to hodnotili rovnako.
Mgr. Pročko navrhol, aby sa vypísali problémoví občania a na základe toho sa určí, kto môže mať drevo uložené na obecnom pozemku.
Pán Linhart namietol, že buď všetci alebo nikto.
Mgr. Priadka navrhol, aby sa urobil manuál, akým spôsobom a kde má byť drevo uložené, koľko dreva môže byť maximálne.
Mgr. Pročko súhlasí, aby sa urobil manuál, ako to má vyzerať.
Mgr. Priadka ďalej navrhol, nech sa dá do podmienok, aby sa majitelia starali o predzáhradky.
Mgr. Udvardy sa vyjadril, že by sa to dalo brať ako zabratie verejného priestranstva, za čo sa podľa VZN platí. 
Mgr. Priadka sa spýtal, či by sa nevymedzila nejaká mapka, aby ľudia vedeli, čo je obecné.
Mgr. Pročko súhlasil s mapkou a navrhol, aby sa definovalo, čo ľudia môžu robiť na predzáhradke.
Starosta navrhol dať používanie predzáhradiek do VZN, ktoré pripraví poslanec OZ Mgr. Priadka.

4. Hlavná kontrolórka pani Nátonová prečítala Správu o výsledku následnej finančnej kontroly TJ Slovan Halič, ktorá je prílohou zápisnice. Za kontrolované obdobie sa nezistili nedostatky, sú tu však nedoriešené nedostatky z predchádzajúcich kontrol, preto pani kontrolórka žiada o vyňatie dokladov z účtovníctva za rok 2014.
P. Hochholcer sa vyjadril, že závady, ktoré sa opätovne objavujú sú z minulého obdobia a nevie si technicky predstaviť, ako tieto závady odstrániť, preto prosí o predloženie riešenia.
Mgr. Pročko sa vyjadril, že podľa zákona sa to dá ošetriť a navrhol, že skontaktuje p. Pročkovú a do budúceho zastupiteľstva sa to dá do poriadku.
Mgr. Udvardy navrhol ďalšie riešenie, podľa zákona o dobrovoľníctve môže organizácia vyplatiť dobrovoľníkom sumu do výšky 300€ ročne, len musia mať s organizáciou podpísanú zmluvu o dobrovoľníckej činnosti.

5. Informácie z komisií OZ
Z komisie obchodu, dopravy a cestovného ruchu podal informácie predseda komisie Mgr. Priadka. V komisií riešili žiadosť obyvateľov M.R. Štefánika na zabezpečenie retardérov a osadenie dopravného značenia Prejazd zakázaný. Mgr. Priadka s osadením retardérov nesúhlasí, na ulici je značenie Obytná zóna. Pokiaľ obyvatelia ulice zistia nejaký priestupok, mali by to riešiť cestou policajného zboru. Takisto predseda komisie nevidí zmysel v pridaní značky prejazd zakázaný. Odporúčal by dať spomaľovače na dlhé ulice.
Predsedkyňa školskej komisie Mgr. Švihlová informovala o tretej triede v škôlke, na ktorej sa pracovalo v lete, ešte by chceli riešiť okolie, majú plány s ihriskom a telocvičňou.
Informácie z kultúrnej komisie podala predsedkyňa Mgr. Gálová. Konala sa vatra pri príležitosti 71. výročia SNP, akcia bola úspešná, boli len pozitívne ohlasy. Na najbližšej kultúrnej komisií sa bude pripravovať Október – mesiac úcty k starším a Štoplík.
Mgr. Pročko referoval o činnosti stavebnej komisie. Mal dva neoficiálne podnety. Poprosil pána starostu, aby preveril, či má pán Rehanek stavebné povolenie a povolenie zo životného prostredia. Ďalej informoval poslancov, že pán Žigo parkuje pri opornom múre, kvôli čomu je  posunutá plynová regulačná stanica a taktiež parkuje s nákladným autom síce na súkromnom pozemku, ale 10m od potoka.
Pán starosta prisľúbil, že upozorní pána Žiga, aby neparkoval pri múre, ale zároveň navrhol, aby sa dalo pánovi Žigovi nejaké prechodné obdobie, kým dokončí stavbu na Lupoči.
Mgr. Pročko podotkol, že aj na parkovanie autobusov musí byť vyhradené mieste, kde sú všetky potrebné náležitosti podľa zákona.
Mgr. Priadka sa vyjadril, že do budúcna by bolo dobré hľadať koncepčné riešenie ako je parkovisko pre nákladné automobily.
Mgr. Udvardy namietol, že na Eženke je súkromné parkovisko pre nákladné automobily. Prečo by mala obec riešiť súkromných podnikateľov?
Pán starosta požiadal poslancov, aby pripravili reálne požiadavky do rozpočtu na rok 2016.
Pán Jaško navrhol, aby sa spravilo parkovisko pre nákladné automobily na voľnom pozemku pri Luptákovcoch.
Mgr. Pročko sa vyjadril, že nesúhlasí, aby sa budovali súkromné parkoviská pre firmy.
Pán starosta prisľúbil, že vyzve pána Žiga a Mgr. Pročkovi ukáže projekt pána Rehaneka.
Mgr. Udvardy v komisií verejného poriadku riešil neplatičov za smeti. Predvolaní boli pán Jaško, pani Jašková, pán Láska, pán Vaculčiak. Na komisiu sa dostavili pani Jašková a pán Jaško, ktorý sa vyjadril, že odpad neprodukuje alebo produkuje len taký odpad, ktorý dokáže spracovať na vlastnom pozemku a prisľúbil, že poplatok príde zaplatiť v dvoch splátkach. Odvoláva sa, že ako ZŤP by chcel mať nejakú úľavu a na obecný úrad doručil žiadosť o zníženie poplatku. Veronika Jašková sa vyjadrila, že byt patrí priateľovi. Bola oboznámená s tým, že poplatok sa nevzťahuje na vlastníka, pokiaľ má občan trvalý pobyt v obci, je povinný platiť odpad. Prisľúbila, že to dajú na poriadok.
Ďalej bol predvolaný pán Volfgang z dôvodu sťažnosti Slovenskej pošty, že jeho pes napadol poštovú doručovateľku pani Kuklovú. Pán Volfgang sa vyjadril, že to bola zhoda okolností. Psa treba zapísať do evidencie, na prechádzke musí mať náhubok. Pán Volfgang  ponúkol pani Kuklovej aj odvoz na ošetrenie. Podnet bol vyriešený dohovorom.
Predvolaná bola aj pani Margaréta Oláhová na základe toho, že jej deti chodia so psom do priestorov detského ihriska bez vodítka. Bola vyzvaná, aby psy prihlásila do evidencie, čo dodržala a prisľúbila, že keď budú prídavky, zaplatí za ne. V prípade, že nedôjde k náprave, vec sa posunie na Okresný úrad, aby udelil sankciu.
Mgr. Pročko informoval poslancov, že pes pani Oláhovej ho pohrýzol. Okrem toho v noci pália odpad – plasty, papiere, všetko. Mgr. Pročko chce, aby im psov odobrali a aby ich už nemohli mať.
Ďalej Mgr. Pročko vyzval poslancov, že pokiaľ na ulici ako občania nájdu psa, o ktorom sa domnievajú, že je túlavý, môžu ho odviezť do útulku, nevyplynie z toho žiadna zodpovednosť.
Pán starosta informoval poslancov, že z útulku prišla faktúra na 64€ za dvoch psov. Jedného zaniesol pán starosta a druhého občianka z Haliče, ktorá však nepovedala, že faktúra má byť vystavená na Obec Halič, doniesla psa ako občan, a útulok obci nafakturoval ďalších 32€ za druhého psa.
Mgr. Pročko povedal, že ak niekto donesie psa ako občan, útulok nemá právo účtovať poplatok a ponúkol sa, že zasponzoruje prepravku pre psov.
Mgr. Udvardy podotkol, že útulok od nás nemá objednávku a nemajú nám na základe čoho vystaviť faktúru.

6. Interpelácia poslancov
Mgr. Pročko sa opýtal, v akom stave je cyklochodník.
Pán starosta odpovedal, že v stave projekcie.
Mgr. Pročko navrhol, aby na vianočnom koncerte vystupovali Bangovci za 600€.
Mgr. Kokavec namietol, že už mali záujem vystupovať v Haliči, ale 600€ bolo bez cestovného, celkové náklady boli cez 1000€.
Pán starosta navrhol, aby sa to dalo do kultúrnej komisie. Ďalej informoval poslancov, že súbor Ozvena z Lučenca sa ponúkol, že príde vystupovať na vianočný koncert zadarmo.
Mgr. Pročko sa spýtal pána starostu na múzeum. Chce darovať veci obci, aby sa spravilo obecné múzeum, neziskovka zaplatí pána Hikkera, aby mohol kedykoľvek prísť a porozprávať o obci.
Pán starosta navrhol, že sa zavolá odborník ohľadom ocenenia opravy bývalého Jančovej bytu a dá sa to do rozpočtu na rok 2016.
Mgr. Pročko sa vyjadril, že pre obec je výhodné zriadiť obecný podnik.
Pán starosta navrhol, že bude najlepšie kvôli múzeu sa stretnúť a dohodnúť.
Mgr. Pročko sa ďalej spýtal, čo je pod pódiom.
Mgr. Kokavec informoval poslancov, že priestor je prázdny.
Mgr. Priadka sa spýtal, aký je stav ohľadom investície do golfového ihriska.
Pán starosta odpovedal, že momentálne je vypracovaný strategický návrh, čaká sa na odpoveď, kto zareaguje.
Mgr. Udvardy informoval, že je to na elektronickej úradnej tabuli. Dotknuté orgány to museli pripomienkovať, musel sa k tomu vyjadriť aj Okresný úrad životného prostredia. Celý návrh doplnku k územnému plánu je zverejnený na stránke Enviroportálu, aby sa k nemu mohol ktokoľvek vyjadriť.
Mgr. Priadka sa zaujímal, či bude nejaké výberové konanie na obecný úrad, kedy bude a kde sa dajú nájsť nejaké informácie.
Pán starosta informoval, že sa to bude riešiť tento alebo nasledujúci mesiac.
Pani poslankyňa Beňovská sa zaujímala, či je už konečná fáza odvozu z kompostoviska, pretože sa ľudia sťažujú, že to zle vyzerá a je tam smrad a či by sa dal využiť štiepkovač zo zberného dvora.
Pán starosta predložil návrh, aby sa kúpil obecný traktor, na ktorý by sa dal štiepkovač namontovať. Štiepkovač nie je obecný, patrí mikroregiónu, ktorý má 12 obcí.
Ďalej poslankyňa Beňovská prezentovala ohlasy občanov, že sa do lesíka vyváža odpad.
Pán starosta navrhol, že sa dá spraviť rampa.
Mgr. Udvardy namiesto rampy navrhol fotopascu.
Poslankyňa Beňovská sa spýtala pána starostu na riešenie problému s inváznymi rastlinami, pretože obec má povinnosť ničiť tieto rastliny, dá sa použiť prípravok Roundup, ktorý je povolený.
Pán starosta reagoval, že rastliny sa už ničili rôznymi prípravkami a nič nepomohlo.
Mgr. Kokavec namietol, že Roundup zničí všetko zelené, môže sa potrieť štetcom len tá jedna konkrétna rastlina.
Pán starosta povedal, že obec sa tým zaoberá.
Mgr. Pročko poprosil pána starostu, aby požiadal pani Veselovskú, aby urobila na Facebooku verejnú stránku obecnej knižnice, nech tam má každý občan prístup, pretože to nie je stránka, ale súkromný profil. Ďalej Mgr. Pročko poprosil pána starostu, aby do budúceho zastupiteľstva zistil, koľko detí chodí do knižnice, keďže navrhol, aby sa knižnica premiestnila do školy.
Mgr. Gálová namietla, že v škole už nie je miesto, pretože jedno krídlo zabrala materská škola, jedno krídlo je družina a už nie je kam dať triedy.
Mgr. Pročko sa spýtal na obecnú stránku Haliče, čo sa myslí inštitúciami a spolkami.
Mgr. Udvardy uviedol pohrebný spolok.
Mgr. Pročka ďalej zaujímalo, kto to tam pridáva, lebo v obci pôsobí aj Nezisková organizácia Jožo Pročko deťom a Haličské občianske združenie.
Mgr. Udvardy sa vyjadril, že pokiaľ o to Mgr. Pročko požiada, pridá aj Haličské občianske združenie.
Mgr. Pročko vyhlásil, že história obce na obecnej stránke je v katastrofálnom stave a spýtal sa, či treba dodať aj pravidelné akcie.
Mgr. Udvardy reagoval, že pokiaľ dostane podnet, tak to na stránku pridá, nie je žiadna cenzúra.

7. Informácie starostu obce o činnosti
Dňa 5.8.2015 bola administratívna kontrola z Banskej Bystrice, ktorá dopadla dobre, bude nám prefinancovaná posledná suma za verejné osvetlenie 34 000€.
Tento týždeň bola podpísaná zmluva so SVOMOU na údržbu miestnych komunikácií a na úpravu žľabov na Kpt. Nálepku.
Mgr. Pročko informoval poslancov a starostu, že pri vstupe do zámku je rozbitý rigol, keď sa dokončí zámok, dá sa to do pôvodného stavu, ale či by sa nemohol poprosiť zámok, aby sa dali zatiaľ železné platne a rigol z času na čas vyčistili.
Pán starosta informoval, že pani Vidová prisľúbila, že si to budú upratovať. Ďalej opätovne vyzval poslancov, aby predložili reálne požiadavky na rozpočet do 10.10.2015 na rok 2016.

V Haliči: 18.9.2015

Zapísala: Ing. Martina Tomanová

Overovatelia: 							  Juraj Machava
   Mgr. Jozef Pročko							   starosta obce
   Mgr. Igor Kokavec